**Fonologinis klabos sutrikimas**

Fonologinis sutrikimas yra kognityvinės-lingvistinės kilmės garsų tarimo sutrikimas, apimantis fonologines žinias, kalbėjimą ir klausymąsi. Fonologinis sutrikimas, tai garsų tarimo, dėl netinkamos smegenų veiklos organizuojant garsus į tam tikrą struktūrą, trūkumai. Šis sutrikimas yra susijęs su netinkamu garsų vartojimu kalboje, dažniausiai esant taisyklingam izoliuotų garsų tarimui. Pasak Bowen (2009), pagrindinė fonologinio sutrikimo priežastis – fonologinio suvokimo trūkumai, kurie pasireiškia sunkumais skiriant panašiai skambančius ir/ar artikuliuojamus garsus bei žodžius. Fonologinis suvokimas apibrėžiamas kaip sąmoningas gebėjimas manipuliuoti kalbos garsų sandara, nukreipti dėmesį į žodžius kaip garsų darinius, suvokti ir analizuoti kalbos garsus, įsisąmoninti sakytinės kalbos lingvistinius vienetus ir gebėti atlikti kognityvines operacijas su jais (Gedutienė, 2010). Fonologinis sutrikimas pasireiškia ryškiais garsų tarimo trūkumais, kuriems būdinga tam tikra struktūra (Hegde, 2001). Fonologiniam sutrikimui būdingos netipinės, t.y. kitokios nei fonetiniams sutrikimams būdingos, garsų tarimo klaidos, kurios leidžia atpažinti fonologinio suvokimo nepakankamumą (Lucker-Lazerson 2003; Edwards, 2009; Preston, Edwards, 2010):

* priešakinis garsų tarimas (veliarinių [k], [g] keitimas į dantinius [t], [d]).
* užpakalinis garsų tarimas (dantinių [t], [d] keitimas į veliarinius [k], [g]).
* garsų [r], [l] keitimas į [j].
* nekirčiuoto skiemens praleidimas.
* pirmojo skiemens pakartojimas.
* paskutiniojo skiemens netarimas.
* tęsiamai tariamų garsų sutrumpinimas.
* pirmojo priebalsio praleidimas priebalsių derinyje.
* kitos būdingos klaidos (dusliųjų priebalsių suskardinimas, ilgaskiemenių žodžių sutrumpinimas).

Fonologinio sutrikimo atveju atliekamas fonologinio suvokimo tyrimas. R. Stainthorp (2004) skiria aštuonias kognityvias operacijas: fonologinių vienetų atpažinimas, pa­teikimas, nustatymas, pridėjimas, panaikinimas, sujungimas, išskai­dymas, analogijų panaudojimas. Taigi pa­gal lingvistinio vieneto dydį (nuo stambiausio iki smulkiausio) ir / arba pagal kognityvios operacijos sudėtingumo laipsnį (nuo len­gviausios iki sudėtingiausios. Fonologinį suvokimą galima klasifikuoti į aštuonis gebėjimus:

* gebėjimas atpažinti besirimuojančius žodžius arba pasakyti su nurodytuoju besirimuojantį žodį.
* gebėjimas išskaidyti žodį skiemenimis, ge­bėjimas suskaičiuoti žodžio skiemenis.
* gebėjimas sujungti skiemenis į žodį.
* gebėjimas nustatyti, ar žodžiai praside­da / baigiasi tuo pačiu, ar kitu garsu.
* gebėjimas sujungti garsus į žodį.
* gebėjimas išskaidyti žodį į jį sudarančius garsus, gebėjimas suskaičiuoti žodžio garsus.
* gebėjimas pasakyti žodį be tam tikro skie­mens arba pakeisti jį kitu skiemeniu.
* gebėjimas pasakyti žodį be tam tikro garso arba pakeisti jį kitu garsu.

Taip pat svarbu žinoti *papildomas sąlygas,* bū­tinas šiems gebėjimams pasireikšti. Anot C. McBride-Chang ir kolegų (1997), tam, kad lingvistiniai vienetai būtų suprasti ir su jais atliekamos kognityvios operacijos, reikia *bendrų kognityvių gebėjimų*, *trumpalaikės ver­balinės atminties* ir *kalbos suvokimo*. Taigi, fonologinio supratimo užduotims atlikti būtina: a) suprasti, ko prašoma užduotimi; b) išlaikyti atmintyje užduoties atlikimo instrukciją, taip pat lingvistinius vienetus ir jų seką (žodžius, skiemenis ar garsus), su kuriais reikia atlikti tam tikras kognityvias operacijas; c) suvokti ir išskirti kalbos garsus, palyginant atskirti ir išaiškinti subtilius sakytinės kalbos žodžių skirtumus (kaip antai *g*alva – *k*alva, *b*ato­nas – *b*etonas), sutelkti sąmoningą, valingą dėmesį į žodžių struktūrą.

Pasak daugelio autorių (Monkevičienė, Giedrienė, 1995; Daulenskienė, 1999; Ališauskas, 2002), skaitymo ir rašymo sutrikimų priežastimi gali būti fonologinis sutrikimas, kai vaikai negeba: 1) atpažinti, lyginti, skaidyti, manipuliuoti garsais; 2) atmintyje išlaikyti tikslios ir pakankamos apimties garsinės informacijos ilgesnį laiką; 3) apdoroti greitai kintančios garsinės informacijos, išskirti ir diferencijuoti akustiškai panašių garsų.

Fonologinio suvokimo gebėjimų ugdymas ikimokykliniame amžiuje laikomas prevencine priemone skaitymo sutrikimams atsirasti. Fonologinio kalbos sutrikimų atveju lavinama foneminė klausa, atliekami garsinės žodžių analizės ir sintezės pratimai.

**Parduotuvė”.** Žaidimas skirtas foneminės klausos lavinimui, garsų K – G diferencijacijai. Vaikui pateikiami paveikslėliai, kurių pavadinimuose yra garsai K ir G (svogūnas, burokas, kriaušė, gėlės, kopūstas ir t.t.). Siūloma nupirkti tik tuos daiktus, kurių pavadinimuose yra vienas iš nurodytų garsų. Paveikslėliai sudedami į krūvelę, pasakomi jų pavadinimai. Po to išvardinami tie , kurie liko. Pradiniame darbo etape pateikiami paveikslėliai, kurių pavadinimai prasideda garsais K ir G, vėliau – kai šie garsai yra žodžio viduryje.

**„Išvyka garlaiviu”.** Žaidimas skirtas foneminės klausos lavinimui, garsų K ir G diferenciacijai. Vaikui pateikiami paveikslėliai, kurių pavadinimuose yra garsai K ir G bei žaislinis garlaivis ar jo piešinėlis. Vaikui siūloma sudėti į garlaivį tik tuos paveikslėlius, kurių pavadinime yra garsas G.

**„Kelionė lėktuvu”.** Žaidimas skirtas foneminės klausos lavinimui, garsų K ir G diferenciacijai. Vaikui pateikiami paveikslėliai, kurių pavadinimuose yra garsai K ir G bei žaislinis lėktuvas ar jo piešinėlis. Vaikui siūloma sudėti į lėktuvą tik tuos paveikslėlius, kurių pavadinime yra garsas K.

**„Kas geriau girdi?”.** Žaidimas skirtas foneminės klausos lavinimui, garsų R ir L diferencijaciai, garsinės analizės bei sintezės pradmenų formavimui. Tariami 4-5 žodžiai su garsais R-L. Pvz.: „rūta, lapė, ratai, lova, ropė”. Vaikų prašoma juos įsiminti ir iš eilės pakartoti.

**„Kokį garsą praleidau?”.** Žaidimas skirtas foneminės klausos lavinimui, garsų S ir Š diferenciacijai, garsinės analizės bei sintezės pradmenų formavimui. Sakomi žodžiai, praleidžiant vieną garsą. Vaikų prašoma pasakyti, koks garsas yra praleistas (S ar Š). Pvz .: „–aulė, ma–ina, –uniukas, nama– ” ir t.t.

**„Surask savo paveikslėliui vietą”.** Žaidimas skirtas foneminės klausos lavinimui, garsų Š ir Ž diferencijacijai. Ant stalo padedami paveikslėliai: žąsinas ir vabalas. Aptariama, kokius garsus jie skleidžia: vabalas zvimbia žžž…, žąsinas šnypščia ššš… Vaikui duodama krūvelė paveikslėlių, kurių pavadinimuose yra garsai Š ir Ž. Pradiniame darbo etape pateikiami paveikslėliai, kurių pavadinimai prasideda garsais Š ir Ž, vėliau – kai šie garsai yra žodžio viduryje. Iš krūvelės imamas paveikslėlis ir ištarus jo pavadinimą, dedamas prie vabalo (Ž) arba prie žąsino (Š).

**„Įspėk žodį”.** Žaidimas skirtas foneminės klausos lavinimui, garsinės analizės bei sintezės pradmenų formavimui. Logopedas sako: „Sugalvojau žodį. Paskutinis skiemuo –ys. Kas įspės?”. Galimi žodžiai: kamuolys, akys, ausys, traukinys, antys ir t.t.

**„Surask vienišą žodelį”.** Žaidimas skirtas foneminės klausos lavinimui, garsinės analizės bei sintezės pradmenų formavimui. Vaikui pateikiami paveikslėliai, prasidedantys vienu kuriuo garsu. Tarp jų įdedamas vienas, prasidedantis kitu garsu. Jį reikia surasti ir sugalvoti jam draugą – žodį prasidedantį „vienišo” paveikslėlio garsu.

**„Žodžių traukinukas”.** Žaidimas skirtas foneminės klausos lavinimui, garsinės analizės bei sintezės pradmenų formavimui. Sugalvojama nenutrūkstama

grandinė žodžių, prasidedančių (ar pasibaigiančių) tuo pačiu garsu.

**„Telegrafas”.** Žaidimas skirtas garsinės analizės bei sintezės pradmenų formavimui. Logopedas siunčia telegramą. Taria žodį po garsą, ties kiekvienu suplodamas rankomis. Pvz.: m- a- m- a. Vaikas priima telegramą, iš garsų sudeda žodį, atlikdamas sintezės darbą. Šio žaidimo variantai gali būti tokie: „Ką praleidai siųsdamas telegramą?”, „Ar nesugedo aparatas?”, „Kokią žinią gavo adresatas?”.

 **„Kur pasislėpė garsas?”.** Žaidimas skirtas foneminės klausos lavinimui, garsinės analizės bei sintezės pradmenų formavimui. Vaikas skatinamas išgirsti nurodytą garsą įvairiose žodžio vietose. Ant stalo išdėliojami paveikslėliai su atitinkamu garsu, pvz.: S. vaiko klausiama:

* Koks žodis turi vieną garsą S? (saulė).
* Koks žodis turi du garsus S? (sviedinys).
* Koks žodis turi tris garsus S? (sausainis).
* Kuriame žodyje visai nėra garso S? (mašina).
* Kurie žodžiai garsą S turi pradžioje? (saga, sviedinys, sausainis).
* Kurie žodžiai garsą S turi viduryje? (sausainis, kasa).
* Kurie žodžiai garsą S turi pabaigoje? (sausainis. Namas, sviedinys).

Šio žaidimo metu vaikas skatinamas ne tik išgirsti tam tikrą garsą, bet ir suvokti jo vietą – žodžio pradžią, vidurį, galą.

**„Suskirstyk žodį skiemenimis”.** Žaidimas skirtas garsinės analizės bei sintezės pradmenų formavimui, mokymui garsus skirstyti skiemenimis. Ant stalo išdėliojamos kortelės su skaičiais: 1, 2, 3, 4, 5. ištraukus kortelę reikia sugalvoti atitinkamą skiemenų skaičių turintį žodį.

**„Pabaik žodį”.** Žaidimas skirtas garsinės analizės bei sintezės pradmenų formavimui, mokymui garsus skirstyti skiemenimis. Sakomas pirmas žodžio skiemuo, o vaikai sugalvoja antrą. Pvz.: „Ma– žas, ma– ma, ma–no, ma– lūnas” ir t.t.

**„1– 2– 3”.** Žaidimas skirtas garsinės analizės bei sintezės pradmenų formavimui, mokymui garsus skirstyti skiemenimis. Logopedas muša į būgnelį 1,2,3 kartus, o vaikai suranda tarp paveikslėlių tiek skiemenų turintį žodį, kiek kartų buvo suduota į būgnelį.

**„Atspėk, ką pasirenku”.** Žaidimas skirtas foneminės klausos lavinimui, garsinės analizės bei sintezės pradmenų formavimui. Vaikui rodomi paveikslėliai ir sakoma: „Aš pasirenku vieną iš šių daiktų. Kokį – nesakysiu, tik pradėsiu tarti jo vardą.”. išgirdę pirmą žodžio garsą, vaikai suranda tuo garsu prasidedantį paveikslėlį. Paveikslėlius gali atstoti daiktai, žaislai, patys vaikai (jų vardai).